Liiganousija Nurmon Jymy vei tasaisen ottelun Lp Kangasalaa vastaan erin 3-1 sunnuntai-iltana Nurmossa. Erät 25-19, 23-25, 25-14 ja 25-23.
Kotijoukkueen valmentaja Kari Tuomela piti peliä odotettuna.
– Kun peli ei ole helppo vaan tiukka ja hyvä, mutta kotijoukkue voittaa, on se odotettua.
LP Kangasala hermoili ensimmäisen erän, ja syötöt eivät kulkeneet. Joukkueen valmentaja Janne Anturamäki arvio oman joukkueensa hävinneen 6-0 Jymylle etenkin laitapelissä.
– Nurmon hakkuri pelasi hyvän pelin, hän kiitteli kotijoukkueen parhaaksi valittua Julie Heile Mikaelseniä.
Anturamäki pistää joukkueensa epävarmuutta jännityksen piikkiin. LP Kangasalan joukkue vaihtui viime kaudesta lähes kokonaan, mikä tarkoittaa valmentajan mukaan sitä, että alkutekijöissä vielä ollaan.
– Nurmolaiset syttyivät ensimmäiseen peliin. Aika moni joukkue joutuu vielä täällä koville tämän kauden aikana, Anturamäki ennakoi.
Kentän parhaaksi valittu Julie Heile Mikaelsen iloitsi joukkueen hyvästä pelistä. Se ei hänen mukaansa tarkoita kuitenkaan sitä, etteikö parantamisen varaa olisi.
– Jokaisella osa-alueella, hän korostaa.
LP Kangasalan ykköspalkinnon sai yleispelaaja Jutta Riikonen. Hän kritisoi omaa joukkuettaan virheistä ja pehmeistä hyökkäyksistä, jotka eivät purreet jymyläisten kenttään.
– Vastaanotto pelasi, mutta laidat eivät toimineet. Emme päässeet omiin ratkaisuihin.
Lähitapiola-pisteet jakautuivat seuraavasti:
Julie Heile Mikaelsen 3 pistettä (Jymy)
Julia Niemi, 2 pistettä (Jymy)
Mita Uiato, 1 piste (LP Kangasala)